बिहार में चुनाव परिणाम आशानुकूल हुए हैं, हां राजग को 20-30 सीटें अधिक मिली हैं. परिणामों के आधार पर यह नहीं कहा जा सकता कि यहां की जनता समझदार हो गयी है, जातिवाद की राजनीति से दूर आ गयी है. सभी पार्टियों ने क्षेत्रवार जाति के आधार पर ही टिकट दिये थे, लोगों ने भी अपनी जातियों के लोगों को ही जिताया. यादव बहुल क्षेत्र से हर पार्टी ने यादव को ही टिकट दिया, यह अलग बात है कि नितीश का यादव प्रत्याशी जीत गया, लालू का हार गया. बिहारियों की सबसे बड़ी समस्या जाति. दूसरी समस्या अपना जिला, तीसरी अपनी भाषा, चौथी है सब कामों के लिये पैरवी. पैरवी के आधार भी पहले तीन होते हैं और उनमें से कोई नही मिला तो, रिश्वत का बटखरा चढ़ा दिया. बिहारियों को तबतक सम्मान नही मिलेगा जबतक वे कम से कम हिन्दी शुद्ध नहीं बोल लेते. परिणाम वाले दिन टी वी के हर चैनल पर पूरे दिन बिहारी नेताओं लालू-हिन्दी सुन सुनकर माथा भन्ना गया, ऊपर से थेथरई वाले तर्क. पता नही कब सुधरेंगे ये लोग. भोजपुरी बोलना है तो बोलिये, मैथिली बोलना है तो बोलिये, लेकिन जब हिन्दी बोल रहे हैं , तब तो शुद्ध हिन्दी बोलिये, उसमे भोजपुरी और मैथिली तो मत मिलाइये. व को ब, य को ज, ड़ को र, लिंग उलटे-पुल्टे, सर्वनामों का बंटाधार, वचन की छुट्टी – अंग्रेजियत नहीं अपना रहे, ठीक है, हिन्दी पर तो रहम कीजिये.